《寄题微州李君博文阁》
宋代·陈文蔚

曾参一唯外，相顾了无言。
颜渊但如愚，永谢枝叶繁。
后人谓二子，独得道之原。
脱落章句卑，统宗而会元。
谁知圣门教，入道固有门。
非博奚反约，溯流乃求源。
颜曾日用功，如海众水吞。
及其成功后，木落归本根。
固非求捷径，大学废讲论。
李君敞高阁，驾言避俗喧。
藏书比邺侯，日夕手自翻，
百家期贯穿，目击万里存。
上下洞今古，高深察乾坤。
一旦忽融会，豁然破篱籓。
笑彼习忘子，读书尝惮烦。

作者简介：陈文蔚（约公元1210年前后在世）字才卿，上饶人。生卒年均不详，约宋宁宗嘉泰初前后在世。师事朱熹。尝举进士。庆元中，（1198）馆于朱熹家，课其诸孙。又讲读铅山。端平二年，（1235）都省言其所作尚书类编，有益治道，诏补迪功郎。学者称克斋先生。文蔚著有克斋集十七卷，《四库总目》传于世。